Drange na vreemde stowwe tydens swangerskap - Jou Gesin | Solidariteit WêreldJou Gesin | Solidariteit Wêreld
Tuis › Artikels › Drange na vreemde stowwe tydens swangerskap
Drange na vreemde stowwe tydens swangerskap
Die behoefte wat sommige swanger vroue het om vreemde, nie-noodsaaklike of selfs skadelike stowwe te eet is nie net 'n mite nie – daar bestaan 'n mediese term daarvoor.
Die term is pika, maar hoekom sommige vroue die drang het om vreemde of ongewone items te eet is egter nie duidelik nie. Die mediese term kom van die Latynse naam vir die ekster (Pica Pica), 'n voël wat amper enigiets eet.
Daar word vermoed dat pika met 'n ystertekort of swak eetgewoontes verband kan hou. Daar is geen spesifieke toets om te kyk of 'n swanger vrou pika het nie maar 'n dokter kan wel bloedtoetse voorstel aangesien daar 'n verband met 'n vitamientekort kan wees. Wanneer swanger vroue stowwe eet wat nie kos is nie, kan dit die liggaam se vermoë om voedingstowwe te absorbeer beïnvloed en kan dit 'n tekort veroorsaak.
Die drange na sekere kossoorte is in die algemeen nie skadelik nie, so lank daar 'n gebalanseerde dieet eet gevolg word en matigheid voor oë gehou word. Vroue hunker partykeer na sekere kosse wat hulle nooit voorheen sou eet nie of vreemde koskombinasies, soos suurtjies en roomys. Van die vreemde of selfs skadelike stowwe waarna party swanger vroue hunker, sluit in ys, stof, grond, seep, hare, vuurhoutjies, bordkryt, houtskool, tandepasta en as.
Skadelike stowwe kan tot gesondheidsprobleme soos loodvergiftiging of 'n dermblokkasie lei en giftige bestanddele kan ook ma en baba benadeel.
Die drange na vreemde kosse is gewoonlik die gevolg van hormonale veranderinge. Dit veroorsaak ook dat sekere swanger vroue meer sensitief is vir die reuk van sekere kosse en dat dit hulle maklik kan naar maak. Ander swanger vroue kan dalk glad nie meer hul gunstelingkos eet nie.
Die belangrikste is om nie paniekerig te raak indien jy 'n behoefte of drang het aan vreemde of selfs skadelike stowwe nie. Gesels met jou dokter sodat daar seker gemaak kan word dat jy dalk nie een of ander tekort het nie.
Indien vasgestel word dat jy nie een of ander tekort het nie maar steeds die hunkering het, kan jy dit met iets anders probeer vervang. Lig jou familie en vriende in sodat hulle jou kan help om skadelike stowwe te vermy.
Verywell Family: https://www.verywellfamily.com/pica-in-pregnancy-2753051
American Pregnancy Association: https://americanpregnancy.org/pregnancy-health/unusual-cravings-pica/